text: JydskeVestkysten har fødselsdag
  15 januar 2016 kl. 19.13
  Danmarks største regionale dagblad fylder et kvart århundrede
  Danmarks største regionale dagblad, JydskeVestkysten med hovedsæde i Esbjerg, fyldte fredag 25 år.
  Den første udgave af JydskeVestkysten kom ud til læserne den 15. januar 1991. Kolding Folkeblad kom med i 1993 og gjorde det muligt, at JydskeVestkysten kunne dække hele Vest-, Syd- og Sønderjylland.
  JydskeVestkysten er således Danmarks yngste avis i sin nuværende form, men med sine rødder tilbage i historien er den også et af landets ældste blade. Den 6. januar 1786 kom Ribe Stiftstidende på gaden som den første af de aviser, der siden blev  til JydskeVestkysten.
  
  